עולם קפוא 2

ממוזער|נקבת כלב ים נבלי מניקה את גורה.
ממוזער|ביזוני יערות בשלג העמוק ביוקון.
עולם קפוא 2 (באנגלית: Frozen Planet II) היא סדרת-טבע תיעודית של ה-BBC, המהווה סדרת-המשך לסדרה בעלת אותו שם מ-2011, המציגה את חיי הבר באקלימי הקרח. הסדרה מלווה בקריינותו של השדרן הבריטי  דייוויד אטנבורו והיא משודרת ברשת BBC One וב-BBC Earth החל מ-11 בספטמבר 2022, יותר מעשר שנים מקודמתה. צילומי הסדרה לקחו 4 וחצי שנים תוך שימוש בטכנולוגיות ייחודית ועם שימוש ברחפנים. פסקול הסדרה נעשה בידי הנס צימר ומוזיקת הנושא נעשתה בידי הזמרת הנורווגית אורורה.

הסדרה מציגה את חיות הבר לאורך כל הקריוספירה העולמית, תוך שימת דגש על האיומים החדשים הנוצרים מהשפעת ההתחממות הגלובלית.

 פרקי הסדרה 
עולמות קפואים: הפרק מציג את החיים באזורי קרח. נראים בו פינגווינים קיסריים צועדים לים בארץ המלכה מוד וקטלנים צדים כלב ים וודל בחצי האי האנטארקטי, שטחים צפוניים יותר המכילים קרח בפסגות הרים כמו הקראקורום, מדבר גובי במונגוליה שגם הוא עוטה קרח ועליו גמלים רועים וצפונה ממנו בסטפה נראה חתול פאלאס הצד נברנים וגרבילים, ביער הטייגה האסייתי טיגריס סיבירי מנסה לצוד דוב שחור אסייתי המתחבא במערה (לאחר שלא מוצא איילי מושק או חזירי בר), בטונדרה דוב גריזלי צד טלאים של כבש המושק המאבדים את דרכם, המסת קרחונים מואצת בגרינלנד ועל האוקיינוס הארקטי כלבי ים כובעים מחזרים אחרי נקבות ונקבת דוב קוטב מנסה לתפוס כלב ים כובעי אך נכשלת. 
אוקיינוסים קפואים: הפרק מציג את החיים באוקיינוס הארקטי. דובת קוטב שצדה פוסה טבעתית משחקת עם זכר על קרח קפוא, לבנתנים וחדשנים שוחים יחדיו בתוך חורים פתוחים ברוסיה, כלב ים נבלי צעיר צף על קרחון בים גרינלנד, פריחת פלנקטון קייצית עוזרת לחסילוני Caprellidae לאכול, בלנות גרינלנדיות מתקהלות סביב תחנת ניקוי ומותקפות בידי קטלנים, אלקיות מצוייצות מקננות במושבה בסנט לורנס, ניבתנים נחים על החוף ונקבת דוב קוטב שומרת על גוריה מפני זכרים בוראנגל בעודה ניזונה מנבלת ניבתן.
פסגות קפואות: הפרק מציג את החיים בפסגות ההרים. פילים וזברות נעים בפארק הלאומי אמבוסלי אל מול הקילימנג'רו, נקבת זיקית הנל בהר קניה משריצה צאצאים מבטנה בחורף, זוג עיטים זהובים צדים גורי צפירים במדרונות האלפים, מקוקים יפנים מנסים לשרוד את החורף בהרי יפן, מפולת שלגים מכה בהרי אלברטה, תוכיי קיאה בניו זילנד חולקים על בשר נבלה של עז, פומה מנסה לצוד גואנקו וחולקת טרף עם פומה אחרת בטורס דל פיינה בפטגוניה, להקות של פלמינגו צ'יליאני ופלמינגו האנדים משגשגות באגמים וולקניים בהרי האנדים, בלייה של קרחונים בהרי קארקוראם והאלפים ופנדה ענקית שניזון מעלי במבוק הררי דל-קלוריות בהרי סין.
דרום קפוא: הפרק מציג את החיים באנטארקטיקה והימים סביבה. בג'ורג'יה הדרומית מושבת פינגווינים מלכותיים שבים לים אך ניצודים בידי כלבי ים נמריים, אלבטרוס אנטיפודי באיי האנטיפודה חי לצד זכר אחר כאשר נקבות דוחות את חיזוריהם, לווייתן כחול ניזון במימי האוקיינוס הדרומי, פינגוויני רצועת הסנטר מקננים על האי דספשן בו קרחונים נמסים פוגעים באפרוחים, נקבת כלב ים וודל צוללת עם גורה בים רוס, קטלנים מחפשים כלבי ים וודל בחצי האי האנטארקטי אך נכשלים ומנסים לצוד לובודונים, פינגווין אדלי וכלב ים נמרי, יסעורי שלג מקננים על הרים חשופים מקרח ומושבה של סטרומטוליטים גדולים במי אגם אונטרסי (Lake Untersee) בארץ המלכה מוד.
קרקעות קפואות: הפרק מציג את החיים ביערות הטייגה ובטונדרה. בפארק הלאומי ווד באפלו זאבים צדים אחרי ביזוני יערות וטורפים פרט אחד, שועל שלג מחפש למינגים מתחת לשלג, ביערות של סיביר נראה נמר אמור ניזון מנבלת אייל אך מתרחק בעוד טיגריס סיבירי מתקרב, דבורת בומבוס לפלנד שורדת את החודשים הקרים מתחת לאדמה, צעירי צבגון מצויר גם שורדים בחורף הקפוא בתוך האדמה, בטונדרה לילית שלג מאכילה את גוזליה הפגיעים על אדמת הטונדרה ועדר של איילי צפון נודדים בטונדרה בעוד עופריהם עדינים והם נטרפים בידי דובי גריזלי.
העולם הקפוא שלנו: הפרק האחרון מציג את החוקרים של אזורי הקרח והתמודדותם עם ההתחממות העולמית. בגרינלנד נראים המסות קרחונים היוצרות זרמים שוצפים דרך הקרחונים עצמם, מה שמפיל אותם בהמשך לאוקיינוס, כלבי ים נבליים צפים לים על קרחונים נמסים, דובי קוטב מפגינים התנהגויות אכילה חדשות, אגם בפיירבנקס שבאלסקה מכיל כמויות של גז מתאן המחלחל למים, קרחוני ההרים בנפאל מתכווצים ומאיימים על הנהרות של ההימלאיה, היעלמות של מושבות פינגוויני אדלי מהאי ליווינגסטון, מדפי קרח בים אמונדסן הופכים לדקים יותר ומאבדים את לוחיות קרחונים המייצבים אותם ומראה מתחנת החלל הבין-לאומית על המסת הקרחונים ועלייה של גובה פני הים, המסכנת חיות ובני אדם לאורך החופים והעולם כולו.

קישורים חיצוניים


קטגוריה:תוכניות תעודה של ה-BBC
קטגוריה:סדרות טלוויזיה בריטיות שעלו לשידור בשנות ה-2020
קטגוריה:תוכניות טבע
קטגוריה:דייוויד אטנבורו
קטגוריה:תוכניות טלוויזיה שהולחנו על ידי הנס צימר